OzLabs/hebrew-wiki-articles huggingface dataset:
CDI

סמלילה הקודם של סידיאי]]

CDI בע"מ היא חברה תעשייתית המייצרת תקליטורי CD ו-DVD ועוסקת בתחומים משיקים כהגנה מפני העתקה והפצת מוצרי מיקרוסופט. 

החברה הוקמה בשנת 1987 כמפעל לייצור תקליטורים בכרמיאל, הראשון בישראל ומהראשונים בעולם. החברה הוקמה על ידי משפחת אשכנזי והלל אשכנזי היה היו"ר הפעיל שלה. בשנת 1993 הונפקה החברה בבורסה של תל אביב. כעבור עשור, ב-2003, שבה החברה להיות פרטית. לחברה מפעל בכרמיאל וכן שותפות במפעלים לייצור תקליטורים בניו יורק ובפלורידה.

== תהליכי ייצור ==
כשהחלה לפעול בסוף 1987, הייתה CDI החברה הראשונה בעולם שייצרה תקליטורים בקו יצור אוטומטי. הקו כלל את הזרקת חומר הגלם, תהליכי הציפוי, הדפסת התווית על גבי התקליטור ובקרת איכות לכל מוצר על קו הייצור. עד אז, כל התקליטורים בעולם יוצרו במודולים נפרדים, כשכל תהליך נעשה במכונה נפרדת וכל המכונות נמצאות בתוך חדר נקי גדול.

תהליך הייצור במפעל מתחיל בשלב המאסטרינג בו יוצרים תבנית ממנה ישועתקו התקליטורים בהזרקת פלסטיק. במקביל, מבוצע תהליך קדם דפוס והכנת רשתות להדפסה בשיטת דפוס משי של התמונה שתופיע על גבי התקליטור. לאחר מכן מבוצעים תהליכי הייצור עצמם בשני מסלולים – CD או DVD: הזרקה, ציפוי, בקרת איכות, הדפסה ואריזה. ייצור תקליטור בשיטה זו שונה מתהליך צריבת תקליטורים ביתי על גבי CD-R או DVD-R (אשר לרוב מיוצרים במזרח אסיה). שכפול תקליטורים בהליך התעשייתי (replication) נעשה על פי הזמנה והקלטה מראש. התוכן מוטבע על התקליטור ברגע שצורתו מעוצבת מגרגרי פוליקרבונט, וכך מופק תוצר איכותי יותר שיישמר זמן רב יותר. 
 
== עיסוקים נוספים ==
בנוסף לייצור תקליטורים, עם רכישת "וקטור הנדסה" ב-2007, הפכה CDI ליצרן מורשה (AR – Authorized Replicator) של מוצרי מיקרוסופט העולמית. 

סידיאי מקדמת נושאים הקשורים לתחום עיסוקה העיקרי באמצעות מספר חברות בנות העוסקות בדפוס דיגיטלי, הגנה על זכויות יוצרים ומניעת העתקות, ביניהן חברת הקסאלוק.

== קישורים חיצוניים ==

* [http://www.cdi.co.il סידיאי] - אתר החברה

* [http://www.arvector.com וקטור הנדסה] - אתר החברה

* [http://www.hexalock.com הקסאלוק] - חברה בת של CDI העוסקת בהגנה מפני העתקה

קטגוריה:ישראל: תעשייה
קסטיליה הישנה

קסטיליה הישנה (בספרדית: Castilla la Vieja) הוא אזור היסטורי בספרד, אשר כלל את הטריטוריה שהיום נמצאת במחוזות: סנטאנדר (כיום בקנטבריה), בורגוס, לוגרוניו (כיום בלה ריוחה), סוריה, סגוביה, אבילה, ויאדוליד, ופלנסיה. 
== היסטוריה ==
מקורות האזור הם בממלכה ההיסטורית קסטיליה שהוקמה במאה ה-9 באזור שכיום מורכב מקנטבריה, אלאבה, ובורגוס.

במאה ה-18 הקצה המלך קרלוס השלישי לקסטיליה הישנה את המחוזות: בורגוס, סוריה, סגוביה, אבילה, ויאדוליד, ופלנסיה.

בצו מלכותי מה-30 בנובמבר 1833, הרפורמה של חבייר דה בורגוס, יצרה את הבסיס לחלוקת ספרד למחוזות, שבתוספת מספר שינויים, ממשיכה להתקיים עד עצם היום הזה; צו זה הוסיף את מחוזות לוגרוניו וסנטאנדר לקסטיליה הישנה.

צו מלכותי אחר, מה-30 בנובמבר 1855, חילק את ספרד ל-46 מחוזות, והקצה את הפרובינציות ויאדוליד ופלנסיה לאזור לאון ההיסטורי, ובכך השאיר את קסטיליה הישנה רק עם סנטאנדר, בורגוס, סוריה, סגוביה, ואבילה. למרות שהיו עוד מאמצים לרפורמות במאה ה-19, חלוקה זו השתקפה באנציקלופדיות, ספרי הגאוגרפיה, וספרי הלימוד מאמצע המאה ה-19 עד להחלפתם במחצית השנייה של המאה ה-20. לדוגמה, במהדורות המוקדמות של האנסיקלופדיה אספאסה, של האנציקלופדיה בריטניקה, ושל האנציקלופדיה לסטודנטים הפופולרית אלבארס, בכולם קיימת החלוקה הזו בין קסטיליה הישנה ללאון.

עם הקמת הקהילה האוטונומית של קסטיליה ולאון ב-1983, איבדה קסטיליה הישנה חלק גדול מהזהות הנפרדת שלה; מצד אחד, היא אוחדה פוליטית יחד עם לאון לתוך ישות גדולה יותר, ומאידך, שתיים מהפרובינציות שלה הפכו לקהילות אוטונומיות בזכות עצמן: סנטאנדר הפכה לקנטבריה, ולוגרוניו הפכה ללה ריוחה.

==ראו גם==
*קסטיליה (אזור היסטורי)
*קסטיליה החדשה
*קסטיליה ולאון

==קישורים חיצוניים==

* 

ק
נשר אדום-ראש

הנשר אדום-הראש (שם מדעי: Sarcogyps calvus), הקרוי גם נשר אסייתי מלכותי, נשר הודי שחור או נשר פונדיצ'רי הוא נשר מתת-משפחת נשרי העולם הישן המצוי בדרום אסיה.
== מאפיינים ==
זהו דורס גדול, אך בין שאר נשרי העולם הישן גודלו בינוני: אורכו מגיע עד 85 ס"מ, מוטת כנפיו כ-2–2.6 מטר, ומשקלו נע בין 3.7 ל-5.4 ק"ג. פניו בולטות וייחודיות במראן, עקב צבען האדום ורצועות העור התלויות מהן.

בדומה לשאר הנשרים, מזונו כולל בעיקר פגרים. הוא לרוב אינו הראשון שמגיע אל הפגר, אך מסוגל לגרש מיני נשרים אחרים ולתבוע לעצמו זכות בכורה, בדומה לעוזנייה השחורה ולעוזניית הנגב בתחומי תפוצתן. אף כי הוא אינו גדול במיוחד, הוא עדיין מתחרה בגודלו עם שני מיני הנשרים האחרים באזורו – הנשר ההודי והנשר הבנגלי, ואופיו לרוב תוקפני בהרבה משלהם. בנוסף, בדומה לעוזניות, מקורו גדול וחזק משל הנשרים האחרים, משמש כנשק רב-עוצמה, ומסוגל לבתק גם את עורן של חיות גדולות. שאר המינים, שלרוב ניזונים מאיבריו הפנימיים של הפגר, אינם מסוגלים לעשות זאת, ועל כן נאלצים לעיתים לחכות לבואו של נשר זה על מנת שיבתר את המעטה הקשה.

בעבר היה נפוץ בדרום-מזרח ודרום-מרכז אסיה מפקיסטן עד סינגפור, אך אוכלוסייתו התדלדלה באיטיות במשך השנים. כיום תפוצתו כוללת בעיקר את נפאל וצפון הודו, שם הוא מצוי באזורי מדבריות מעובדים ובתת-מדבריות. ב-1994 הוא דורג על ידי איגוד השימור העולמי בקטגוריית סיכון נמוך. השימוש הנפוץ בוולטרן – תערובת שכיום ידוע שהיא רעילה לנשרים, ברפואה וטרינרית בהודו, גרם לאוכלוסייתו להתמוטט בשנים האחרונות. האוכלוסייה של המין קטנה בחצי בכל שנה בשנות ה-90 המאוחרות, והאוכלוסייה שמנתה בעבר מאות אלפי פרטים, הצטמצמה לכדי סף הכחדה בכעשור ומחצית. כתוצאה מכך ב-2007 הנשר דורג מחדש כמין בסכנת הכחדה חמורה על ידי ה-IUCN.
נשר אדום ראש בהודו.

==קישורים חיצוניים==

== הערות שוליים ==

קטגוריה:ערכים שבהם תבנית בריטניקה אינה מתאימה
קטגוריה:טקסונים שתוארו בידי ג'יובאני אנטוניו סקופולי
קטגוריה:נשרי העולם הישן
קטגוריה:עופות יחידים בסוגם
קטגוריה:פקיסטן: עופות
קטגוריה:הודו: עופות
קטגוריה:נפאל: עופות
קטגוריה:בעלי חיים שתוארו ב-1786
סון יואה

סוּן יוּאֶה (סינית: 孫悅; פין-יין: Sūn Yuè; ) הוא כדורסלן סיני ששיחק בעבר בליגת ה-NBA בקבוצת לוס אנג'לס לייקרס. כיום משחק בקבוצת בייג'ינג דאקס ובנבחרת סין. גובהו 2.06 מטרים.

==ביוגרפיה==
סון, יליד , חֶבֵּיי, החל את הקריירה המקצוענית במדי בייג'ינג אולימפיאנס מליגת ה-CBA, בשנת 2002, בהגיעו לגיל 17. בשנת 2004, לאחר שהרשים במדי הקבוצה הוזמן ליטול חלק באליפות אסיה עד גיל 20, במדי הנבחרת הלאומית. אך, קבוצתו של סון סירבה לשחררו, וארגון התאחדות הכדורסל של ה-CBA, אסר על השתתפות הקבוצה בליגתו. ולכן סון שיחק עמה בליגה הטייוואנית ולאחר מכן בליגת ה-ABA. בעונת 2005/06, העמיד ממוצעים של 9.5 נקודות, 7 ריבאונדים ו-6.7 אסיסטים למשחק שהכתירו אותו ככדורסלן הצעיר המצטיין בליגה, סון גם נבחר בעקבות זאת לחמישייה השנייה של העונה. בנוסף להישגים אלו, סון השיג טריפל דאבל של 12 נקודות, 14 אסיסטים ו-12 ריבאונדים. בעונה שלאחר מכן, שיפר את יכולתו ונבחר לחמישייה הראשונה של הליגה לאחר שהעמיד ממוצעים משופרים של 13.5 נקודות, 6 ריבאונדים, 10.5 אסיסטים, 2 חטיפות ו-2 חסימות.

לאחר מספר עונות מצוינות בסין, נרשם סון לדראפט ה-NBA של 2007, ונבחר בבחירה מספר 40, בסיבוב השני על ידי הלוס אנג'לס לייקרס. למרות זאת, סון העביר עוד עונה בסין במדי קבוצתו, בייג'ינג אולימפיאנס וחזר ללייקרס לאחר עונה, אך, לא שיחק עימה לאחר שהתגלה בגופו גידול חריג בכמות המונוציטים בדם, ונאלץ לעבור מספר טיפולים בבית חולים. לאחר החלמה של כחצי שנה חזר סון חזר לפעילות ונכנס לסגלה של הלייקרס, וביצע את הופעת הבכורה שלו בליגת ה-NBA מול המילווקי באקס ב-7 בדצמבר 2007. במשחק עצמו קלע 4 נקודות בחמש הדקות בהן שותף. סון שיחק במדי הלייקרס עוד 10 משחקים לפני העברתו לליגת הפיתוח של ה-NBA, ללוס אנג'לס דיפנדרס, קבוצת הבת של הלייקרס. במדי הדיפנדרס שיחק 6 משחקים בלבד לפני פציעתו בקרסול הימיני שגרמה לו להחמיץ את שאר העונה.

הוא הבריא מפציעתו וחזר היישר לליקרס כדי לתמוך בה במשחקי הפלייאוף. למרות זאת, לא שיחק בשום משחק פלייאוף. בסיום העונה הפך סון לשחקן השני מסין שזוכה באליפות ה-NBA, לאחר שהלייקרס ניצחו בגמר הליגה את האורלנדו מג'יק. בסיום העונה הצטרף סון למשחקי הקבוצה בליגת הקיץ של ה-NBA, אך לאחר זמן קצר נחתך מהקבוצה. ניסה את מזלו גם ניו יורק ניקס אך לא הצליח להשיג חוזה. כיום משחק בקבוצת בייג'ינג אולימפיאנס מהליגה הסינית המשנית WCPBL , הקבוצה בה החל את הקריירה.

סון היה חבר בסגלי נבחרות סין הצעירות (עד 18, עד 20) והשתתף עִמן באליפויות אסיה האזוריות ובמשחקי האוניברסיאדה. בהמשך נכלל בסגל הנבחרת הלאומית של סין עמה שיחק בגביע סטנקוביץ' של 2007, באולימפיאדת בייג'ינג 2008 ובאליפות אסיה ב-2009.

==קישורים חיצוניים==

==הערות שוליים==

קטגוריה:כדורסלנים סינים
קטגוריה:כדורסלנים באולימפיאדת בייג'ינג (2008)
קטגוריה:כדורסלני לוס אנג'לס לייקרס
קטגוריה:כדורסלני בייג'ינג דאקס
קטגוריה:בחירות דראפט של לוס אנג'לס לייקרס
קטגוריה:כדורסלני לוס אנג'לס די-פנדרס
קטגוריה:ספורטאים אולימפיים סינים
קטגוריה:ילידי 1985
לוח שנה ירחי

[[מופעי הירח]]לוח שנה ירחי הוא שיטת תיארוך המבוססת על מחזור מופעי הירח. זו אחת משתי שיטות-העל הנהוגות למדוד את מעבר השנים.

בלוח השנה הירחי, חודש הוא הזמן החולף בין שני מופעים זהים של הירח. (חודש סינודי). בתרבויות שונות תחילת החודש יכולה להיגזר ממולד הירח, ראיית הירח הראשונה או האחרונה, או מירח מלא. כל חודש כזה הוא בן כארבעה שבועות, וברוב השיטות שנים עשר חודשים כאלו מהווים שנה. מכיוון שמניין הימים בשנים עשר חודשי ירח (354.367) לא מגיעים לסך של 365.25 ימים – אורכה של שנת חמה – הרי שיכולה להיווצר אי התאמה בין חודשי השנה בשיטה הירחית לעונות השנה, ומועדן של אלו ישתנה ביחס לשנה הטרופית. כתוצאה מפער זה, רוב לוחות השנה הירחיים כוללים מנגנון שמתאים את השנה בלוח הירחי לעונות השנה (ראה לוח ירחי-שמשי). מנגנון נפוץ כזה הוא הוספת חודש נוסף אחת לכמה שנים. למשל בלוח השנה העברי מוסיפים חודש אדר (אדר א') מדי שנה מעוברת.

לוח שנה ירחי היה נהוג ברוב תרבויות המזרח התיכון הקדומות, ובתרבויות שצמחו מהן. כך לוחות השנה המוסלמי והעברי עדיין מבוססים על מחזורי הירח.

לוח השנה המערבי הנפוץ הוא לוח שמשי, לאחר שבשנת 45 לפנה"ס שינה יוליוס קיסר את לוח השנה הרומי מהלוח הירחי שהיה נהוג בתקופתו ללוח שנה שמשי שמתאים לעונות השנה ואינו דורש תיקונים והוספות (להוציא יום אחד נוסף, אחת לארבע שנים). המחיר הוא אובדן ההתאמה המוחלטת שבין אורך החודשים למחזור הירח. לוח זה נקרא הלוח היוליאני, והוא הבסיס ללוח השנה הגרגוריאני בו מקובל להשתמש היום.

==קישורים חיצוניים==

* 
* 
* 

==הערות שוליים==

ירחי
קטגוריה:מידות אסטרונומיות
קטגוריה:אסטרונומיה תצפיתית
קטגוריה:יחידות זמן
קטגוריה:הירח
קטגוריה:הירח ביהדות
קרב כרבלא

קרב כרבלא (ערבית معركة كربلاء; "מערכת כרבלאא") התרחש ב-10 במוחרם, בשנה ה-61 לספירת האסלאם (9 או 10 באוקטובר 680) בכרבלא שבעיראק של ימינו. בצד אחד היו תומכיו וקרוביו של נכדו של מוחמד, חוסיין, ומולם ניצב כוח צבאי אשר נשלח מטעם יזיד הראשון, החליף האומיי.

על פי המסורת, מחנהו של חוסיין הורכב מנכבדים בני משפחת מוחמד, 128 במספר, חלקם זקנים מאוד (בני יותר מ-90) וחלקם צעירים (בני 6 חודשים). חוסיין וכמה מבני מחנהו הגיעו עם נשותיהם וילדיהם. בצד השני, הכוחות החמושים של יזיד הראשון הונהגו על ידי עומר אבן סעד.

הסיבה לפרוץ הקרב הייתה התעקשותו של יזיד על כך שחוסיין יכיר בו כמנהיג הצודק והבלתי מעורער של האומה האסלאמית. חוסיין, בעל הייחוס המשפחתי המכובד לנביא, נחשב אדם אדוק כל חייו, והכרה כזאת מצידו הייתה נותנת לשאיפותיו של יזיד לגיטימציה מהדרג הגבוה ביותר. שניהם היו מודעים לכך. כאשר יזיד בחר לנצל את כוחה של המדינה כדי למנוע מים ומזון מאנשיו של חוסיין, בהם נשים וילדים, וכאשר חוסיין עמד בהתעקשותו שלא להכיר ביזיד, יזיד אמר לו שהוא ימות. חוסיין בחר למות. הוא ותומכיו נהרגו בידי כוחותיו של יזיד במהלך קרבות היום הראשון בכרבלא. הנשים השבויות עונו והושמו ללעג.

==מורשת הקרב==
לקרב יש חשיבות גדולה להתפתחות מרידות נגד השושלת האומיית, ולהתפתחות האסלאם השיעי, שחרת על דגלו את האמונה כי "כל יום הוא עשוראא, כל מקום כרבלא".

הקרב של חוסיין בן עלי מצוין בתקופה של 10 ימים בחודש מוחרם כל שנה על ידי השיעים, ושיאם ביום העשירי, העשוראא, אותו הפכו השיעים לאחד הימים המרכזיים ביותר בדתם.

== ראו גם ==
* יחסי סונים-שיעים
* מועצת השורא (חליפות)

==קישורים חיצוניים==

* 
* 

קטגוריה:שיעה
קטגוריה:יחסי סונים–שיעים
קטגוריה:אסלאם: היסטוריה צבאית
דוד ליפשיץ (תסריטאי)

דוד ליפשיץ (נולד ב-31 בינואר 1975) הוא תסריטאי ומגיש טלוויזיה ורדיו ישראלי. זוכה פרס האקדמיה לטלוויזיה.

==ביוגרפיה==

ליפשיץ נולד בנתניה. למד בבית ספר טשרניחובסקי ושירת בצבא כחוקר מצ״ח. משמש ככותב ראשי בתוכנית "ארץ נהדרת" מאז תחילת שידורה, ונמנה עם אחד משלושת יוצרי התוכנית, ביחד עם מולי שגב ואסף שלמון. כמו כן, כתב עמם את התסריט לסרט הקומדיה "זוהי סדום".

ליפשיץ כתב בעבר תסריטים לתוכניות טלוויזיה רבות, ובהן: "חלומות בהקיציס", "החטא ועונשו", "לגעת באוכל", "מסודרים" ו"אלי נגד העולם".

הגיש ב-2011 את תוכנית הרדיו השבועית "ציפורי לילה מנבאות" בגלי צה"ל, לצד אבי נוסבאום.

הנחה וכתב את תוכנית הבידור "העולם כולו נגדנו" בערוץ הספורט ביחד עם אלי בן דוד, במהלך משחקי מונדיאל 2010, יורו 2012 ומונדיאל 2014 ומונדיאל 2018.

כתב ויצר את סדרת הטלוויזיה "שחקן זר" ששודרה בערוץ 2 של קשת בשנת 2016.

מגיש ויצר את התכנית "מלך הערוץ" בערוץ הספורט שמשודרת משנת 2021. 

מנחה את ערוץ הקיבוץ של ליגת האלופות מעונת 23/24.

==חיים אישיים==
ליפשיץ אב לשני ילדים מנישואיו הראשונים. מ-2007 היה בזוגיות עם מאיה קרבט, מנהלת יחסי הציבור של קשת, אך ב-2017 נפרדו השניים.

לאחר מכן, החל בזוגיות עם המגישה טליה סלנט אותה פגש בערוץ הספורט, וביולי 2018 הם נישאו בחתונה אזרחית. ב-2021 נולדה להם בת.

מתגורר בתל אביב. ידוע באהדתו לקבוצת הכדורגל הפועל תל אביב.

==קישורים חיצוניים==

* 
* 
* 
* 
* 
* 
קטגוריה:תסריטאי טלוויזיה ישראלים
קטגוריה:ארץ נהדרת: אישים
קטגוריה:זוכי פרס האקדמיה לטלוויזיה: תסריטאים
קטגוריה:מגישי ציפורי לילה

==הערות שוליים==

קטגוריה:סגל ערוץ הספורט
קטגוריה:ישראלים שנולדו ב-1975
חברת חוצה ישראל

[[סמלילה הקודם של החברה, שהיה בשימוש עד יולי 2019]]
חברת חוצה ישראל היא חברה ממשלתית הממונה על הקמת כביש 6 ועל פרויקטים נוספים בתחום התחבורה. והיא כפופה למשרד התחבורה והבטיחות בדרכים.

==היסטוריה==
החברה הוקמה על ידי ממשלת ישראל העשרים וחמש בשנת 1993 וייעודה היה הקמת כביש חוצה ישראל (כביש 6). החברה המליצה לסלול את חלקו המרכזי של הכביש באמצעות זכיין שיפעל בשיטת בנה-הפעל-העבר (BOT), שיסלול את הכביש במימון עצמי, יתפעל אותו תוך כדי גביית אגרה, ויעביר אותו לאחר שלושים שנה לרשות המדינה. החברה קיימה מכרז, לו ניגשו 4 מתחרות בספטמבר 1996, ההצעות הוגשו לוועדת המכרזים ב-6 במאי 1997. באוגוסט 1997 הודיעה ועדת המכרזים על בחירת קבוצות דרך ארץ ו-ITV כעולות לגמר. ההיקף המשוער של הפרויקט באותה עת היה כמיליארד דולר. החברה הייתה גם אחראית להפקעות שטחים של אלפי דונמים לאורך תוואי כביש חוצה ישראל ופיצוי בעלי הקרקע. 

ב-26 בינואר 1998 הוכרזה חברת "דרך ארץ", שהוקמה על ידי שותפותיה בשנת 1997, כזוכה במכרז. ב-16 בפברואר 1998 נחתם הזיכיון בין המדינה לבין החברה, אך תחילת עבודות הסלילה התעכבו מאחר שהקבוצה המפסידה עתרה לבית המשפט. בנוסף המשא ומתן הפיננסי התנהל במשך שנה וחצי וגרם לעיכוב בביצוע הפרויקט. ההסכם לסלילת כביש נחתם לבסוף ב-28 באוקטובר 1999 והוחל בסלילת הכביש. 

במהלך השנים 2017-2019 שינתה החברה את ייעודה, הרחיבה את היקף פעילותה והכפילה את מצבת כח האדם. וכיום משמשת החברה זרוע ביצוע מובילה של הממשלה להקמת מיזמים ופרויקטי תשתית לאומיים מורכבים, בפריסה ארצית.

בסוף יולי 2019 שונה שם החברה מ"חברת כביש חוצה ישראל" ל"חברת חוצה ישראל", יחד עם שינוי סמלילה.

==פרויקטים באחריות החברה==
חברת חוצה ישראל ממונה מטעם הממשלה על זכייניות כביש 6; חברת דרך ארץ, וחברת כביש 6 חוצה צפון. 

במהלך השנים קיבלה החברה אחריות למספר פרויקטים נוספים: 

בשנת 2000 קיבלה את אחריות לבדיקת הכדאיות הכלכלית של פרויקט מסילת השרון.
 
ביולי 2010 קיבלה החברה את תפקיד הרשות הממונה מטעם הממשלה על פרויקט הנתיב המהיר בכביש 1 ועל מנהרות הכרמל.

בעקבות החלטת הממשלה במסגרת תוכנית "נתיבי ישראל" החברה השלימה את הארכת כביש 6 בקטע הדרומי שבין להבים לצומת שוקת, ואת הקטע הצפוני שבין יקנעם לרכסים באמצעות חפירת ארבע מנהרות חדשות (באמצעות זכיין פרטי). החברה ממשיכה בתכנון הקטע הדרומי, שוקת – נבטים – צומת הנגב (קטע דרומי כ-47 קילומטר), וגם ממשיכה בתכנון הקטע הצפוני, מאזור גבעות אלונים עד שלומי. 

במסגרת תוכנית "נתיבי ישראל" הוטל על חברת "כביש חוצה ישראל" לתכנן את מסילת זבולון (נשר - קריית אתא - כפר יאסיף) ומסילת גליל מערבי (כפר יאסיף - כברי - שלומי) בצפון, בדרום החברה מתכננת את מסילת הרכבת עוקף באר שבע (גורל - שוקת - צומת הנגב סמוך לעיר הבה"דים).

בשנת 2016 קיבלה החברה אחריות גם לתכנון וביצוע של פרויקט הרכבת הקלה חיפה–נצרת.

ביולי 2020 קיבלה החברה מספר פרויקטים מידיה של החברה העירונית של חיפה "יפה נוף", וזאת לאחר שמשרד התחבורה החליט להפסיק את ההתקשרות עם החברה. במסגרת כך קיבלה חברת חוצה ישראל אחריות לתכנון של; 4 מקטעי מטרונית עתידים: מתוכם 2 מקטעים בחיפה, ו-2 מקטעים שמחברים את חיפה לקריית אתא וטירת הכרמל.

==ראשי החברה==

=== מנכ"לים ===

* יהודה כהן 2010-1993
* ראובן לבאון 2010- 2017
* דן שנבך 2017-הווה

=== יושבי ראש הדירקטוריון ===

* משה לוי 2007-1993
* נחמה סנה 2008 - 2017
* חוסאם בשארה 2017 - 2021
* רוני מילוא 2022 - הווה

==קישורים חיצוניים==
* 
* [https://www.kvish6.co.il/ אתר כביש 6]
* 
* 
* 

==הערות שוליים==

כביש חוצה ישראל, חברת
כביש חוצה ישראל, חברת
יום בניו יורק

יום בניו יורק (באנגלית: On the Town) הוא סרט מוזיקלי משנת 1949. את המוזיקה לסרט כתבו ליאונרד ברנשטיין ורוג'ר אדנס, את המילים כתבו בטי קומדן ואדולף גרין. הסרט הוא עיבוד למחזמר שעלה על בימות התיאטרון בברודוויי בשנת 1944, אף על פי ששינויים רבים נעשו מהגרסה הבימתית המקורית; כך למשל שיריו של ברנשטיין, שנכתבו למחזמר המקורי, הוחלפו ברובם בשיריו של אדנס, ורק הפסקול נותר פרי יצירתו.

הסרט בוים בידי ג'ין קלי וסטנלי דונן והוא הופק בידי ארתור פריד באולפני MGM. הסרט צולם ברובו באולפני החברה, אך חלק מהסצנות צולמו באתרי צילום חיצוניים, דבר שהיה בחיתוליו באותן השנים. קלי התעקש כי הצילומים יבוצעו בעיר ניו יורק עצמה ולא במקומות חלופיים. בין המקומות בהם צולם הסרט: המוזיאון האמריקאי לתולדות הטבע, גשר ברוקלין ומרכז רוקפלר.

הסרט זכה להצלחה מיידית וזכה בפרס אוסקר לפסקול הטוב ביותר.

בשנת 2006 הגיע הסרט למקום ה-19 ברשימת מכון הסרטים האמריקאי לסרטים המוזיקליים הטובים ביותר בכל הזמנים.

==עלילה==
שלושה מלחים - גבי (ג'ין קלי), צ'יפ (פרנק סינטרה) ואוזי (ג'ולס מאנשין), מקבלים חופשה בת עשרים וארבע שעות בעיר ניו יורק. גבי מתאהב בתמונה של "גברת שער מסתובב", ששמה למעשה הוא איווי סמית' (וורה אלן). המלחים מתרוצצים ברחבי ניו יורק כדי למצוא אותה בזמן הקצר העומד לרשותם.
לעזרתם באות שתי נשים שלאחר זמן קצר מפתחות קשר רומנטי עם שני המלחים האחרים: אוזי עם קלייר (אן מילר), שבעיסוקה היא אנתרופולוגית, צ'יפ עם הילדי אסטרהזי (בטי גארט), נהגת מונית אגרסיבית המתאהבת במהירות בצ'יפ ולבסוף גבי המתחבר עם איווי, שחקנית מתחילה השואפת לעלות לגדולה.

איווי מזמינה את צ'יפ, "לעלות אליה הביתה". קלייר טוענת כי היא מצאה את התשוקה שלה, "האדם הפרה היסטורי" שלה, אוזי במוזיאון האמריקאי לתולדות הטבע. ואילו גבי לוקח את איווי למסע דמיוני בשיר "ברחוב הראשי", בסטודיו של קרנגי הול. בשלב מאוחר יותר של היום צ'יפ מתאהב בכל ליבו בהילדי, כאשר הוא שר לה, "את נוראית, נורא נחמדה להיות איתה...". באותו הערב, כל הזוגות נפגשים במרומי בניין האמפייר סטייט כדי לחגוג את הלילה, "בעיר הגדולה".

אך כאשר איווי מוכרחה לצאת מוקדם לעבודה, כמאמנת רקדניות, החברים תומכים בגבי המאוכזב בשיר "אתה יכול לסמוך עלי". החבורה ממשיכה ועוברת חוויות נוספות בעיר ולבסוף מתאחדת עם איווי בקוני איילנד. לפני שעשרים וארבע השעות המוקצות לחופשה שלהם חולפות ועליהם לחזור לספינה המפליגה ללב ים. אף על פי שעתידם אינו בטוח, הבנים והבנות חולקים נשיקה אחרונה ומילות פרידה, כאשר על פניהם חולפים שלושה מלחים אחרים היוצאים לחופשה בעיר הגדולה בשיר הנושא של הסרט, "ניו יורק, ניו יורק".

==שירים==
<div style="direction: ltr;">
* I Feel Like I'm Not Out of Bed Yet
* New York, New York
* Miss Turnstiles Ballet
* Prehistoric Man
* Come Up to My Place
* When You Walk Down Mainstreet with Me
* You're Awful
* On the Town
* Count on Me
* A Day in New York
* New York, New York (סיום)
</div>

==צוות שחקנים==
* ג'ין קלי - גבי
* פרנק סינטרה - צ'יפ
* בטי גארט - הילדי
* אן מילר - קלייר
* ג'ולס מאנשין - אוזי
* ורה-אלן - איווי

==קישורים חיצוניים==

* 
* [http://www.tcm.com/tcmdb/title.jsp?stid=355/ יום בניו יורק] במסד הנתונים של TCM

קטגוריה:סרטים אמריקאיים
קטגוריה:סרטי 1949
קטגוריה:סרטים מבוססי מחזות זמר
קטגוריה:סרטי מטרו גולדווין מאייר
קטגוריה:סרטי ג'ין קלי
קטגוריה:סרטי פרנק סינטרה
קטגוריה:סרטי סטנלי דונן
זאב (רקטה)

זאב היא רקטה ישראלית שפותחה בזמן מלחמת ההתשה על ידי יחידת הפיתוח והניסויים של צה"ל (יפת"ח).
הרקטה נועדה לשימוש כנגד ביצורים ובונקרים ובהתאם לכך הייתה בעלת ראש קרב גדול. הרקטה הונעה בדלק מוצק וטווחה היה קצר (קילומטרים בודדים) וגם דיוקה היה נמוך.

== היסטוריה ==
תקופה קצרה לאחר מלחמת ששת הימים, ולאחר שכוחות צה"ל התבצרו לאורך קו תעלת סואץ, נהר הירדן, וגבול ירדן, החלו המצרים (בייעוץ צמוד של מומחים סובייטים) להפגיז את המעוזים שנבנו לאורך קו תעלת סואץ (קו בר-לב).

היוזמה לפיתוח מטעני "זאב" הייתה של קציני וחיילי יחידת יפת"ח ומפקדה, אל״מ דוד לסקוב. מייד לאחר מלחמת ששת הימים, עוד לפני פרוץ מלחמת ההתשה, החל לסקוב בפיתוח ה"זאבים".

=== "זאב 500" ===
מטען חבלה מועף "זאב 500" הוא רקטה שפותחה והופעלה על ידי יחידת יפת"ח של חיל ההנדסה במהלך מלחמת ההתשה. ה"זאב" כולל גוף מטען נפיץ, מנוע רקטי 240 מ"מ, סנפירי ייצוב ומרעום הפעלה בעל שני מצבים: מצב מיידי ומצב השהייה. משקלו הכולל של המטען הוא כ-580 ק"ג, מתוכם כ-250 ק"ג חומר נפץ (חנ"מ) יצוק. השיגור לטווח של 1,000 מטר בוצע באמצעות משגר מקובע בזווית קבועה של 50 מעלות.

מטעני ה"זאב 500" נתנו מענה הולם להפגזות הארטילריה המצרית לאורך תעלת סואץ. בכל פעם שהופעלו מטעני ה"זאב" שקטה הגזרה למשך מספר ימים. מטען "זאב 500" פגע ביעילות במטרות קרקעיות בגודל של 200X200 מטרים. פגיעת המטען בקרקע בהשהיה יצרה מכתש בקוטר 12 מטר ועומק מרבי של 5 מטרים. במצב השהיה, היה המטען יעיל במיוחד נגד עמדות ובונקרים מחופרים. אפקט הפגיעה של "הזאב" היה זהה לפצצת אוויר במשקל 500 ק"ג חנ"מ.

=== "זאב 250" ===
כאשר רבו פעולות חבלה של מסתננים מגבול ירדן, בחסות הלגיון הירדני, פותח "זאב 250". טווח הפעלתו של מטען זה היה 4,500 מטרים. הרקטה פותחה מכיוון שמחנות הלגיון היו במרחקים גדולים מ-1,000 מטרים ו"זאב 500" לא יכול היה להגיע אליהם. יעילותו של "זאב 250" הייתה דומה לזו של פצצת אוויר 250 ק"ג.

== הפעלת "זאב 500" ==
במהלך מלחמת ההתשה שוגרו לעבר מטרות מצריות מאות מטעני "זאב 500". בתאריך 9 במרץ 1969 פגע 'זאב' במטה הצבא המצרי באסמאעיליה והרג את הרמטכ"ל המצרי, עבד אל-מונעים ריאד, וכמה קצינים בכירים נוספים. צה"ל השתמש ברקטות זאב גם במלחמת לבנון הראשונה.

בשלהי שנות ה-90 של המאה ה-20 דווח בחדשות הערוץ הראשון כי צה"ל עושה שימוש ברקטות 'זאב' במהלך תגובה צבאית להתקפת חזבאללה על מוצבי צה"ל ברצועת הביטחון בדרום לבנון. צוין כי הוחלט על שימוש ברקטות משום שתוקפן עמד לפוג, שכן יצורן היה בתחילת שנות ה-70 במאה ה-20. ייתכן ואלו היו רקטות ה'זאב' האחרונות שהיו ברשות צה״ל.

== גלריה ==
<gallery>
מטען "זאב 500" מוכן לשיגור.jpg|מטען "זאב 500" מוכן לשיגור.
מטען "זאב 500" בשיגור.jpg|מטען "זאב 500" בשיגור
מפקדה מצרית לפני ואחרי פגיעת מטען "זאב 500".jpg|מפקדה מצרית לפני ואחרי פגיעת מטען "זאב 500".
</gallery>

== קישורים חיצוניים ==

* רעם ראש-האי, [https://web.archive.org/web/20090214004820/http://mazi.idf.il/5221-6394-HE/IGF.aspx מצריפין יפת"ח הפתרון], באתר זרוע היבשה
* אל"ם יגאל מילוא, [http://www.handasa.org.il/page_15071 יפת"ח, רקטת זאב והרג הרמטכ"ל המצרי], באתר עמותת חיל ההנדסה הקרבית

== הערות שוליים ==

קטגוריה:רקטות ישראליות
קטגוריה:רקטות ארטילריות בצה"ל
קטגוריה:מלחמת ההתשה
הבית בו אני גר

הבית בו אני גר (באנגלית: The House I Live In) הוא סרט קצר בן 10 דקות משנת 1945, שנכתב בידי אלברט מלץ, הופק בידי פרנק רוז ומרווין לרוי ובכיכובו של פרנק סינטרה. הסרט נוצר כדי להתנגד לאנטישמיות ולגזענות בסופה של מלחמת העולם השנייה. הסרט זכה בפרס אוסקר לשם כבוד ובפרס מיוחד של גלובוס הזהב בשנת 1946.

בשנת 2007 נבחר הסרט לשימור בארכיון הסרטים הלאומי של ארצות הברית בשל היותו "בעל חשיבות תרבותית והיסטורית".

==שיר הנושא==

בסרט שר סינטרה את שיר הנושא, וההקלטה הפכה ללהיט ארצי. המילים נכתבו בשנת 1943 בידי אייבל מירופול תחת שם העט לואיז אלן. מאוחר יותר התפרסם מירופול, כאשר אימץ את מיקל ורוברט, שני הילדים היתומים של יוליוס ואתל רוזנברג לאחר הוצאתם להורג בשנת 1953. מירופול כעס כאשר גילה כי הגרסה השנייה של הסרט הפונה ל"שכני השחורים והלבנים" נמחקה, כאשר סרטו של סינטרה הוצג לראשונה. את המוזיקה כתב ארל רובינסון.

השיר זכה לביצועים רבים ברבות השנים ביניהם של פול רובסון, מהליה ג'קסון וג'וש וייט. סינטרה המשיך להכליל את השיר ברפרטואר שלו כאשר שר אותו בהופעותיו.

==קישורים חיצוניים==

* [http://www.archive.org/details/THE_HOUSE_I_LIVE_IN/ קישור אל הסרט מאתר Internet Archive]

קטגוריה:ערכים שבהם תבנית בריטניקה אינה מתאימה
קטגוריה:סרטי 1945
קטגוריה:סרטי RKO
קטגוריה:סרטים בשימור ספריית הקונגרס
קטגוריה:סרטי פרנק סינטרה
סאו ז'וזה דוס פיניאיס

סאו ז'וזה דוס פיניאיס (בפורטוגזית: São José dos Pinhais, יוסף הקדוש של יערות האורן) היא עיר במדינת פרנה בברזיל.
== גואגרפיה ==
העיר שוכנת באזור המטרופולין קוריטיבה ומתגוררים בה כ-270 אלף תושבים. שטח השיפוט של העיר הוא כ- 945 קמ"ר והיא נמצאת בגובה של כ- 900 מ' מעל פני הים, דבר המקנה לעיר אקלים קריר.

בסאו חוסה דוס פינהאיס יש תערובת של האדריכלות של המתיישבים הראשונים ושל האמנות העכשווית. אלפי אנשים מסתובבים מדי יום על המדרכה של רומא XV de Novembro, שם נמצאת כנסיית האם של סאו חוסה דוס פאנחייס. בנוסף לבניין ההיסטורי של הספרייה העירונית שרפנברג של קוואדרוס, ישנו מוזיאון אטיליו רוקו, שיש בו אוסף של יותר מ -10,000 פריטים והמרכז ההיסטורי והתרבותי ז'ואו סנגוליה, שעובר התחדשות לשמירה על מאפייני הזמן. Caminho do Vinho (שביל היין) הוא אחת האטרקציות הכפריות העיקריות של סאו חוסה דוס פינהאיס. שם, ניתן לנסות את היינות המיוצרים, המטבח האיטלקי במסעדות טיפוסיות ובבתי קפה קולוניאליים.

בשטח שיפוטה של העיר שוכן נמל התעופה על שם אפונסו פנה המשרת את קוריטיבה וסביבתה, שבו עוברים יותר מחמישה מיליון נוסעים בשנה.<ref></ref> העיר מהווה מרכז תעשייתי חשוב באזור הכולל את מפעלי המכוניות רנו ואאודי ואת חברת הקוסמטיקה או בוטיקאריו.

העיר מחוברת לרשת התחבורה הציבורית של קוריטיבה.

==קישורים חיצוניים==

* 

==הערות שוליים==

קטגוריה:מדינת פרנה: ערים
קטגוריה:יישובים שהוקמו ב-1853
ויטאלה פאליירו

ויטאלה פאליירו דודוני (באיטלקית: Vitale Faliero Dodoni; מת בשנת 1095) היה הדוכס ה-32 של ונציה. ויטאלה כיהן כדוג'ה מאז הדחתו של קודמו, דומניקו סלוו בשנת 1084 ועד מותו. 
== ביוגרפיה ==
ויטאלה היה בן למשפחת אצולה ונציאנית, וחבר "המועצה הקטנה" (מועצת יועצי הדוג'ה). הוא נבחר לתפקיד הדוג'ה בדצמבר 1084 לאחר הדחת קודמו. 

בעת בחירתו תמכה ונציה באימפריה הביזנטית במלחמתה כנגד הנורמנים. באביב 1095 ניצח הצי הוונציאני בקרב ימי בבוטרינתוס (באלבניה של ימינו) ובכך השיב את כבודו לאחר ההפסד הימי בקורפו (שהביא להדחתו של סלוו). 

בשלהי כהונתו של ויטאלה נפגעה העיר ברעידת אדמה ובסופות קשות שהביאו לרעב בעיר.

ויטאלה מת בשנת 1095. לימים בנו, אורדלאפו נבחר לכהן כדוג'ה.

==קישורים חיצוניים==

פאליירו, ויטאלה
קטגוריה:נפטרים ב-1096
ויטאלה מיקלה הראשון

שלט האצולה של ויטאלה מיקלה הראשון.]]
ויטאלה מיקלה הראשון (באיטלקית: Vitale I Michele; נפטר בשנת 1102) היה הדוכס ה-33 של ונציה. ויטאלה כיהן כדוג'ה ממותו של קודמו, ויטאלה פאליירו בשנת 1095 ועד פטירתו.

ויטאלה היה לבן לאחת מ-12 משפחות האצולה של ונציה (שכונו "משפחות המבשרים". הוא נישא לפיליצ'יה קורנארו.

כאשר האפיפיור אורבנוס השני קרא לפתיחה במסע הצלב הראשון, לא תמכו ויטאלה (וונציה) במסע הצלב.

רק כאשר יצאו גוטפריד מבויון, ואחיו בלדווין מדרום איטליה באוגוסט 1096 בראש צבא שמנה 120 ספינות ו-40,000 לוחמים הבין ויטאלה את החשיבות הכלכלית של המלחמה, ואת היתרונות של ונציה בהצטרפות אליה. ביולי 1099 יצאו 207 ספינות מוונציה לתמוך בלוחמים. ויטאלה מינה את בנו, ויטאהל ג'ובאני, ואת בישוף קסטלו אנריקו קונטאריני כמפקדי הצי, בדצמבר 1099, בקרב שנערך ברודוס הביס הצי הוונציאני את הספינות המוסלמיות. באביב 1100 יצא הצי לעבר ארץ הקודש. באותה עת, ספינות מוסלמיות מנעו העברת אספקה ללוחמים הצלבנים, וגודריפד מבויון נשא ונתן עם הוונציאנים לצורך קבלת אספקה והעברת לוחמים, ובתמורה הובטח לוונציה רובע בערי החוף של ארץ ישראל בו הם לא יהיו נתונים למיסים ולמכסים המקומיים.

בשנת 1101 ויטאלה סייע למטילדה, מרקיזת טוסקנה ברכישת פרארה, ובתמורה זכה לזכויות סחר עבור וונציה בטוסקנה.

ויטאלה נפטר באביב 1102 ונקבר בבזיליקת סן מרקו.

==קישורים חיצוניים==

מיקלה, ויטאלה הראשון
קטגוריה:נפטרים ב-1102
בית הכנסת של מושב זקנים

חזית בית הכנסת
בית הכנסת של מושב זקנים הוא בית כנסת הממוקם ברחוב אלנבי 89 בתל אביב-יפו.

בית הכנסת שייך לבית אבות "מושב זקנים" - עמותה שנוסדה בשנת 1910 על ידי זרח ברנט. בשנת 1926 הונחה אבן הפינה למבנה בית הכנסת שתוכנן על ידי יהודה מגידוביץ' בסגנון אקלקטי מתון. בחזית הבניין שני טורי מדרגות קטנים המובילים אל דלת הכניסה הקבועה בתוך קשת גדולה. סביב הדלת נבנה משקוף מפואר הכולל שני עמודים (המזכירים את יכין ובועז), בעלי כותרות מגולפות בדמות פרחי לוטוס הנושאים כרכוב המעוטר בלוחות קרמיקה. בתוך הכרכוב קבועה לונטה ובה הכתובת "אל תשליכנו לעת זקנה". משני צידי המשקוף קבועים שני פסי קרמיקה אשר נעשו לפי עיצובו של זאב רבן. האחד מעוטר בסמלי גלגל המזלות וחודשי השנה, והשני מתאר את שנים עשר השבטים ושבעת המינים. פנים בית הכנסת מעוטר באריחים בדוגמת גפנים.

כיום המבנה, שהוכרז כמבנה לשימור, סגור.

==קישורים חיצוניים==

*

מושב זקנים
קטגוריה:לב העיר
קטגוריה:מבנים ואתרים שתכנן יהודה מגידוביץ'
קטגוריה:מבנים ששימשו כבתי כנסת
קטגוריה:רחוב אלנבי
מושב זקנים
קטגוריה:זאב רבן
אורדלאפו פאליירו

שלט האצולה של אורדלאפו פאליירו.]]
אורדלאפו פאליירו או אורדלאפו פאליירו דודוני או דה דוני (באיטלקית: Ordelafo Faliero או Ordelafo Faliero de Doni או Dodoni; נפטר בשנת 1117 בזארה) היה הדוכס ה-34 של ונציה. ויטאלה כיהן כדוג'ה ממותו של קודמו, ויטאלה מיקלה הראשון בשנת 1102 ועד נפילתו בקרב. 

פאליירו היה חבר המועצה הקטנה של ונציה (ה-minor consiglio), אשר הורכבה מחבי 12 "משפחות המבשרים" של ונציה - משפחות האצולה העיקריות של העיר. 

פאליירו נבחר לאחר מות קודמו. בתקופת שלטונו יצאה ונציה למלחמה כנגד ממלכת הונגריה. המלחמה נמשכה בין השנים 1105–1115, ובמסגרתה כבשה ונציה את זארה ואת סבניקו.

פאליירו יצא בראש צי שכלל 100 ספינות ונציאניות לסוריה וארץ הקודש במסגרת מסע הצלב הראשון, וכבש חלק מהעיר עכו. בתקופת כהונתו פיתח פאליירו את הצי, והקים את הבסיס של המספנות - לימים הארסנאלה.

פאליירו נהרג בקרב נגד ההונגרים בזאדאר, בשנת 1117.

==קישורים חיצוניים==

פאליירו, אורדלאפו
פאליירו
קטגוריה:נפטרים ב-1117
עיט לוחם

עיט לוחם (שם מדעי: Polemaetus bellicosus) הוא העיט הגדול ביותר באפריקה והמין היחיד בסוגו.

==תיאור==
זהו עיט גדול מאוד, אורכו נע בין 76 ל-96 ס"מ, משקלו 3.1–6.2 ק"ג ומוטת כנפיו היא 188–260 ס"מ. לבוגרים חלקים עליונים, ראש וחזה חומים. החלקים התחתונים לבנים ומנוקדים בשחור. האברות המשניות חומות, האברות הראשיות חיוורות והן גם מפוספסות בשחור. הנקבה בדרך-כלל גדולה מהזכר ומנוקדת יותר ממנו. הצעירים חיוורים יותר וחלקיהם התחתונים לבנים לגמרי.

==תפוצה==
העיט הלוחם מצוי בכל אפריקה שמדרום לסהרה, בכל מקום בו יש שפע מזון ותנאי סביבה מתאימים לו. הוא אף פעם לא שכיח, אבל צפיפויות אוכלוסין גדולות יותר קיימות באפריקה הדרומית, במיוחד בזימבבואה ובדרום אפריקה. באופן כללי, הוא נפוץ יותר באזורים מוגנים כמו הפארק הלאומי קרוגר והפארק הלאומי קגאלאדי בדרום אפריקה או הפארק הלאומי אטושה בנמיביה.

בתי הגידול המועדפים עליו הם תת-מדבריות וסוואנות פתוחות. הוא נמנע מיערות סבוכים אבל הוא זקוק לעצים לקינון. גודל הטריטוריה של זוג מקנן היא מינימום 5 קמ"ר אך לרוב היא גדולה בהרבה ויכולה להגיע עד יותר מ-1,000 קמ"ר. השוני הזה הוא בגלל הבדלים בכמות המזון.

==תזונה==
תזונת העיט הלוחם משתנה בהתאם לזמינות הטרף. טרפם כולל עופות בגודל של חסידה אך גם עופות שוכני-קרקע בגודל בינוני כגון פרנקולינים, פניניות וחובות. בכמה אזורים יונקים מרכיבים חלק גדול יותר מתזונתו, עם מינים כגון שפני סלע, בבונים צעירים, ארנבות, נמיות, אימפלות צעירות וצביונים בוגרים. עיט לוחם נצפה טורף צביון במשקל 37 ק"ג. העיט תוקף גם חיות משק, כולל תרנגולות, טלאים ועזים צעירות, אבל הן אינן מהוות מרכיב חשוב בתזונתו.

עיט לוחם צד בזמן תעופה, כשהוא עף בסיבובים מעל הטריטוריה שלו, וצולל בזווית חדה כדי לתפוס את טרפו בהפתעה.

עיט זה הוא מבין הדורסים היחידים שתועדו צדים ילדים.

==קינון==
לעיטים לוחמים אין מעוף ראווה משלהם, אבל הם משמיעים צעקות רמות בעונת ההזדווגות. הם בונים את קיניהם בעצים אבל גם (בקארו בדרום אפריקה) על עמודי חשמל. הקן הוא מבנה ענק, שמשתמשים בו שנה אחרי שנה, קוטרו של הקן 2 מטר ועומקו 0.9 מטר. קצב התרבותם איטי – הם מטילים ביצה אחת כל שנתיים. הביצה מודגרת למשך 45 ימים, הגוזל פורח מהקן בגיל של כ-100 ימים ונשאר עם ההורים עוד חצי שנה עד שנה.

==שימור==
העיט הלוחם סובל מפגיעה על ידי הרעלה וירי, אבל גם איומים עקיפים, כגון התנגשות עם חוטי חשמל. עוד סכנה היא מאגרי מים שנבנים במקומות גבוהים, שבהם העופות יכולים לטבוע. בדרום אפריקה 20% מהאוכלוסייה נהרגה תוך שלושה דורות. באזורים בהם הוא בא במגע עם בני-אדם, אוכלוסיית העיטים קטנה, מפני שהאשימו אותם בהריגת חיות משק. במציאות, חיות משק מרכיבות רק חלק קטן מתזונתם. שימור העיטים תלוי בחינוך האיכרים, והגנה ישירה של אתרי הקינון.

== גלריה ==
<gallery widths=200 heights=175>
תמונה:Martial Eagle at Samburu.jpg
תמונה:Martial eagle (Polemaetus bellicosus) juvenile (13816594703).jpg
תמונה:Martial Eagle (Polemaetus bellicosus) - Flickr - Lip Kee (4).jpg
תמונה:Martial-Eagle-Masai-Mara.jpg
תמונה:Martial Eagle, South Africa.jpg
תמונה:Martial Eagle (Polemaetus bellicosus) (33283166655).jpg
</gallery>

==קישורים חיצוניים==

== הערות שוליים ==

קטגוריה:ערכים שבהם תבנית בריטניקה אינה מתאימה
קטגוריה:טקסונים שתוארו בידי יוהאן פרידריך גמלין
קטגוריה:בעלי חיים שתוארו ב-1800
קטגוריה:עיטים
קטגוריה:עופות יחידים בסוגם
קטגוריה:עופות הסוואנה האפריקנית
קטגוריה:אתיופיה: עופות
קטגוריה:קניה: עופות
דומניקו מיקלה

שלט האצולה של דומניקו מיקלה.]]
דומניקו מיקלה (באיטלקית: Domenico Michele; נפטר בשנת 1130) היה הדוכס ה-35 של ונציה. דומניקו כיהן כדוג'ה מנפילתו של קודמו, אורדלאפו פאליירו בקרב בזארה בשנת 1117 ועד פטירתו. 

באוגוסט 1122 יצא דומניקו בראש צי ונציאני בן 100 ספינות, שכלל כ-15,000 לוחמים להגנה על ארץ הקודש. הצי הפליג תחת דגל פטרוס הקדוש (היינו, תחת דגל האפיפיור). במהלך החורף של אותה שנה צר הצי על קורפו, אולם המצור הוסר באביב לאחר שמלך ירושלים, בולדווין השני נפל בשבי המוסלמי, וצבא מצרי פאטימי פלש לארץ. הצי יצא לעבר ארץ הקודש והביס את הצי הפטימי בסמוך לחופי סוריה. לאחר ניצחונו הגיע מיקלה לירושלים ונחתם הסכם המעניק לוונציה זכויות סחר ופטור ממס, ואף בעלות מלאה בכמה ערים בממלכת ירושלים.

בשובו לוונציה צר הצי הוונציאני על רודוס ובזז אותה, וכן תקף את האיים סאמוס ולסבוס והרס את העיר מתוני .

מיקלה שב עם הביזה לוונציה ביוני 1125. מיקלה נפטר בשנת 1130. בעקבות ניצחונותיו נכתב על מצבתו "אימת היוונים, ותהילה לוונציאנים" (terror Graecorum...et laus Venetorum).

==קישורים חיצוניים==

מיקלה, דומניקו
קטגוריה:נפטרים ב-1130
Radar (שיר)

Radar (בעברית: מכ"ם) הוא שיר של זמרת הפופ האמריקאית בריטני ספירס שנכלל באלבום החמישי שלה, Blackout, וכרצועת בונוס באלבום השישי שלה, Circus.

ב-22 ביוני 2009, הכריזה ספירס על הוצאת השיר כסינגל הרביעי מתוך האלבום Circus.

== וידאו קליפ ==
הקליפ צולם ב-27–28 במאי 2009 בחוות סוסים בצפון סנטה ברברה קליפורניה.

בקליפ ספירס משתמשת במכשיר GPS כדי לבדוק את מיקומה של חוות הסוסים ולאחר מכן יוצאת ממכוניתה. שם מחכה לה בן זוגה גבר נאה - רוכב סוסים. ספירס נראית מאוכזבת או ממורמרת מרגע שהגיעה, ולכן מעניק לה בן זוגה שרשרת יהלומים כדי לעודד את מצב רוחה.
עובר יום ומגיע מרוץ סוסים גדול שבו מתחרה בן זוגה של ספירס. היא מגיעה כדי לעודדו, אך מאבדת עניין במהירות ו"שמה עין" על בחור חדש שנמצא באזור, רוכב סוסים מהקבוצה המתמודדת כנגד הקבוצה של בן זוגה של ספירס. ספירס עוזבת את התחרות ומסמנת לאותו בחור לבוא אחריה לתוך האחוזה. בן זוגה של ספירס זוכה בתחרות ומסתובב כדי לראותה ורואה שהיא נעלמה, והולך לחפש אותה בתוך האחוזה. בינתיים ספירס ואהובה החדש מתנשקים באחוזה, מרגישים בבואו של בן זוגה של ספירס ובורחים. מאחוריה משאירה ספירס את שרשרת היהלומים שנתן לה בן זוגה בתחילת הקליפ. כשבן זוגה של ספירס מגיע לאחוזה ורואה את השרשרת על הרצפה, הוא מבין מה קרה וצורח בעצבנות. הקליפ מסתיים בכך שבריטני ספירס ואהובה החדש מהלכים לעבר השקיעה על גבעה באחו.

ספירס היא הפרזנטורית של חברת הבגדים Candis ולכן לאורך כל הקליפ היא לבושה בבגדים של החברה.
במאי הקליפ הוא דייב מאיירס אשר עבד איתה בעבר על הקליפים של Boys, Lucky ו-Outrageous.
בעוד השיר קיבל בעיקר ביקורות חיוביות, הווידאו קיבל ביקורות מעורבות.

== מיקומי שיא ותארים ==
בריטני ספירס מופיעה עם השיר Radar [[The Circus Starring Britney Spears]]
הסינגל זכה להצלחה נמוכה בלבד. השיר נכנס למקום ה-46 באוסטרליה ובריטניה ונחשב לסינגל הכי כושל של ספירס. בשוודיה וישראל הגיע למקום השמיני והרביעי בהתאמה, ובארצות הברית הגיע השיר למקום ה-88 וזכה ל-480,000 הורדות דיגיטליות.

== קישורים חיצוניים ==

== הערות שוליים ==

קטגוריה:שירי 2007
קטגוריה:סינגלים מ-2009
קטגוריה:שירי בריטני ספירס
קטגוריה:שירים באנגלית
קטגוריה:וידאו קליפים שבוימו על ידי דייב מאיירס
קטגוריה:שירי אלקטרופופ
קטגוריה:שירי פלטינה בארצות הברית
קטגוריה:סינגלים בהוצאת ג'ייב רקורדס
המנון אנטיגואה וברבודה

אנטיגואה הנאווה, אנו מצדיעים לך (באנגלית: Fair Antigua, We Salute Thee) הוא ההמנון הלאומי של אנטיגואה וברבודה. המילים נכתבו על ידי נובל ריצ'רדס והלחן נכתב על ידי וולטר צ'יימברס. ההמנון אומץ רשמית בשנת 1967, כאשר אלוהים נצור את המלך הוא עודנו ההמנון המלכותי.

==מילות השיר==

{| cellpadding="5" align="center"
|-
! תרגום לעברית !! אנגלית
|-
| <poem>אנטיגואה וברבודה הנאווה!
בנייך ובנותייך עומדים
חזקים ואיתנים בעת שלום או סכנה
לשמור על מולדתנו
אנו מתחייבים לבניית
אומה אמיתית, אמיצה וחופשית;
בעודך חותרת תמיד, מחפשת תמיד,
שכני בשלום ואחדות.

הניפו את הנס! הניפוהו בעוז!
ענו עתה לקריאת החובה
לשירות מדינתכם,
בעוד אינכם חסים על דבר, בעודכם נותנים את הכול.
שנסו מותניכם והצטרפו לקרב
נגד הפחד, השנאה והעוני,
כשכל אחד מתאמץ וכולם משיגים
חֱיו בשלום מקום שהאדם חופשי.

אלוהי האומות, מי ייתן וברכותיך
תחולנה על ארצנו זו;
בעודך שולח תמיד גשם ואור שמש,
מלא שדותיה ביבולים ובפרחים;
אנו, ילדיה, מתחננים בפניך
תננו כוח, אמונה ונאמנות
לא להיכשל, להמשיך תמיד כולם
להגן על חירותה.</poem>
| dir="ltr" | <poem>Fair Antigua and Barbuda!
We thy sons and daughters stand
Strong and firm in peace or danger
To safeguard our Native Land
We commit ourselves to building
A true nation brave and free;
Ever striving, ever seeking,
Dwell in love and unity

Raise the standard! Raise it boldly!
Answer now to duty's call
To the service of thy country,
Sparing nothing, giving all;
Gird your loins and join the battle
'Gainst fear, hate and poverty,
Each endeavouring, all achieving,
Live in peace where man is free.

God of nations, let Thy blessings
Fall upon this land of ours;
Rain and sunshine ever sending,
Fill her fields with crops and flowers;
We her children do implore Thee,
Give us strength, faith, loyalty,
Never failing, all enduring
To defend her liberty.</poem>
|}

==מדיה==

==ראו גם==

==קישורים חיצוניים==

אנטיגואה
קטגוריה:אנטיגואה וברבודה: סמלים לאומיים
Just like a Pill

Just like a Pill (בעברית: פשוט כמו גלולה) הוא הסינגל השלישי של פינק מאלבומה השני M!ssundaztood. השיר נכתב והופק על ידיה בשיתוף דאלס אוסטין. השיר מתאר מערכת יחסים מורכבת והתמכרות לסמים.

השיר יצא ברחבי העולם ביוני, 2002. הוא זכה להצלחה רבה; במצעד הבילבורד האמריקאי הוא הגיע למקום השמיני, במצעד הבריטי הוא הגיע למקום הראשון וזהו שירה הראשון שהגיע למקום זה שם, באירלנד, צרפת, נורווגיה ושוודיה השיר הגיע במצעדים לעשרת הגדולים.

במאי 2021, נודע כי פינק מוציאה לאור את האלבום ההופעה הראשון שלה הנקרא All I Know So Far, חלק מסרט הדוקומונטרי שפינק תוציא במהלך שנת 2021. פינק מבצעת את ששיר זה, כחלק מהאלבום, כרצועה הראשונה באלבום.<ref></ref>

== רקע וביקורת ==
פינק אמרה שהשיר חושף את "האני האמיתי" שלה, והוא למעשה מתאר בעיות שהיו לה בעבר. השיר זכה לביקורות טובות ממגזינים כמו NME. השיר היה מועמד באתר האינטרנט הבריטי "Digital Spy" לשיר הטוב ביותר, והוא הגיע למקום השלישי אחרי השירים של רד הוט צ'ילי פפרז וליברטי X. בשנת 2007, בוצע חידוש לשיר על ידי קסקדה. בשנת 2009, השיר חזר למקום ה-97 במצעד באוסטרליה עקב סיבוב ההופעות של פינק שם.

==קישורים חיצוניים==

==הערות שוליים==

קטגוריה:שירי פינק
קטגוריה:שירים באנגלית
קטגוריה:שירים שנכתבו על ידי פינק
קטגוריה:שירים שנכתבו על ידי דאלאס אוסטין
קטגוריה:שירים שהופקו על ידי דאלאס אוסטין
קטגוריה:וידאו קליפים שבוימו על ידי פרנסיס לורנס
קטגוריה:שירים על סמים
קטגוריה:בלדות רוק
קטגוריה:סינגלים שהגיעו למקום הראשון במצעד הסינגלים הבריטי
קטגוריה:סינגלים שהגיעו למקום הראשון במצעד הסינגלים הסקוטי
פייטרו פולאני

פייטרו פולאני (באיטלקית: Pietro Polani; נפטר בשנת 1147) היה הדוכס ה-36 של ונציה. פייטרו כיהן כדוג'ה משנת 1130 ועד פטירתו.

== חייו ==
פולאני נבחר לדוג'ה, על אף המחאה של משפחות האצולה דאנדולו ובאדו, אשר התנגדו לבחירתו של פולאני לאור נישואיו לאדלאסה מיקלה, בתו של קודמו, דומניקו מיקלה. המתנגדים ראו בבחירתו הפרה של החוק האוסר העברה משרה בירושה.

תקופת כהונתו של פולאני מתאפיינת כתקופה בה איומים חיצוניים סיכנו את ונציה. בין השנים 1133–1135 תקפה ממלכת הונגריה שטחים שהיו בשליטת ונציה באזור דלמטיה, וכבשה את הערים סבניקה, טרוגיר וספליט. 

בשנת 1141 ניסתה העיר פדובה לכבוש שטחים שהיו בשליטת ונציה, ולסחור במלח (לוונציה באותה עת היה מונופולין על הסחר במלח). במקביל ניסתה אנקונה לכבוש שטחים של ונציה בדרום שטחי הרפובליקה.

על מנת להתגונן מאיומים אלה הוקמה מועצת חכמים (sapientes) שנועדה לייעץ לדוג'ה. המועצה, שהייתה מועצה בלתי רשמית בראשיתה, כללה נציגים ממשפחות האצולה, וכן נציגי בנקאים וסוחרים. לימים מוסדה המועצה. 

אחת ההחלטות הראשונות של המועצה והדוג'ה הייתה ההחלטה לא להשתתף במסע הצלב השני. סיועה של ונציה לאימפריה הביזנטית כנגד המתקפה שהובילו הנורמנים שבראשם רוג'רו השני, מלך סיציליה הביא לוונציה קישרי מסחר חדשים במזרח הים התיכון והשפעה באימפריה הביזנטית.

משפחות ונציאניות רבות התנגדו לקשרים עם המזרח, ופולאני אף נודה על ידי האפיפיור בשל קשרי המסחר עם הביזנטים במזרח (בעיקר עם קפריסין, רודוס וכרתים), אולם המועצה והדוג'ה לא שינו דעתם. פולאני אף עמד בראש הצי הוונציאני כנגד הנורמנים, אולם נאלץ לשוב לוונציה בשל מחלה, ממנה נפטר זמן קצר לאחר מכן, בשנת 1147. הצי הוונציאני הביס את הצי הנורמני בכף מטפן בשנת 1148.

פולאני נקבר במנזר סן צ'יפריאנו שבמוראנו.

==קישורים חיצוניים==

פולאני, פייטרו
קטגוריה:ילידי 1098
קטגוריה:נפטרים ב-1148
סוויני אגוניסטס

שער המהדורה העברית
סווני אגוניסטס - מקטעים של מלודרמה אריסטופאנית (מאנגלית: Sweeney Agonistes) הוא התנסותו הראשונה והמודרנית ביותר של ת"ס אליוט בכתיבת דראמה. חלקו הראשון של המחזה – 'מקטע מקדים' – הודפס בכתב-העת 'קריטריון חדש' ( (New Criterion באוקטובר 1926. החלק השני – 'מקטע של מאבק' – הודפס באותו כתב-עת כחצי שנה לאחר מכן. את שני הפרסומים ליוותה הכותרת הכללית – "באה הביתה מותק?" ששונתה לאחר מכן ל'סוויני אגוניסטס' עם כינוסם של שני המקטעים לספר אחד ב-1932.

סוויני הוא דמות מוכרת בשיריו של אליוט, החל מ'סוויני מזדקר' דרך 'סוויני בין הזמירים' וכלּה במחזה 'סוויני אגוניסטס' – סוויני הוא סוג של כותרת: האופן בו אליוט מאפיין אדם מחוספס, חושני, חילוני, מושחת ופחוּת ערך – דמות פגומה ומסואבת שמשׁקפת באופן מהימן את המקום אליו הידרדרה האנושות עד כה.

== תרגומים לעברית ==
*'סוויני אגוניסטס', הוצאת 'עכשיו', תל אביב 2009, עברית: יהודה ויזן
* [https://www.makorrishon.co.il/nrg/app/index.php?do=blog&encr_id=7b710fc4596b25648b44472262adc013&id=1484 סוויני אגוניסטס, הטקסט המלא בשני חלקים בנ.ר.ג]

==קישורים חיצוניים==
* 

קטגוריה:מחזות אמריקאיים
קטגוריה:מחזות משנות ה-1930
ירו בלו

ירו בלו (נולד ב-11 בדצמבר 1987) הוא כדורגלן עבר ניגרי ששיחק בעמדת החלוץ.

==קריירה==
בלו החל לשחק כדורגל בקבוצות הנוער של מועדון קטן בניגריה. בשנת 2005, בהיותו בן 17, הוא עבר לקבוצת הנוער של מכבי חיפה. בעונתו היחידה בקבוצת הנוער הוא כבש שמונה שערים במסגרת הליגה הלאומית לנוער (כיום ליגת העל לנוער), וסיים עמה במקום השני בליגה.

לאחר שהפגין את כישרונו בקבוצת הנוער, החליטו ראשי מכבי חיפה להעלות את בלו לקבוצה הבוגרת, והשאילו אותו להפועל נצרת עילית מהליגה הלאומית על מנת שיצבור ניסיון. הוא הצטיין רבות בנצרת עילית, כבש 11 שערים בליגה, וסייע לקבוצה להישאר בליגה הלאומית. הוא החל להתבלט כבר במשחקו השני בקבוצה זו, בגביע הטוטו לאומית מול הפועל באר שבע, כאשר כבש שלושה שערים.

בקיץ 2007 חזר בלו באופן זמני למכבי חיפה, על מנת לסייע לה בשני משחקיה בגביע האינטרטוטו מול גלוריה ביסטריצה. לאחר מכן הושאל בלו פעם נוספת, הפעם לעירוני קריית שמונה, ובכך ערך את הופעתו הראשונה במסגרת ליגת העל לבוגרים. בעונתו הראשונה בקריית שמונה, , היה בלו הכובש המוביל של הקבוצה עם עשרה שערי ליגה, כולל שלושער מול מכבי הרצליה.

אף על פי כן, לקראת סיום אותה עונה סבל בלו מפציעה קשה ברגלו, שהשביתה אותו לתקופה ארוכה. הפציעה מנעה ממנו לחזור לשחק במכבי חיפה, וכן לשחק עבור הנבחרת הצעירה של ניגריה. הוא חזר לשחק עבור קריית שמונה רק באמצעה של העונה הבאה, . בלו הספיק להבקיע שלושה שערים ב-15 משחקים ששיחק עד לסיום העונה, אך לא הצליח למנוע את ירידת הקבוצה לליגה הלאומית.

בקיץ 2009 חזר בלו למכבי חיפה. הוא כבש צמד שערים במשחק הגומלין מול גלנטורן במוקדמות ליגת האלופות, אך עקב ריבוי החלוצים בסגל הושאל פעם נוספת, ליריבה העירונית הפועל חיפה, ובשנת 2010 עזב את מכבי חיפה מבלי ששיחק במדיה בליגה, ובסך הכל רשם 6 הופעות במדי מכבי חיפה בכל המסגרות. בלו עבר לקבוצת וסלוי הרומנית, שם שיחק עד לסוף עונת .

לקראת עונת חתם בלו בבני סכנין, ובמדיה כבש 7 שערים בליגת העל. לקראת עונת חתם על חוזה לשנתיים במ.ס. אשדוד, ובעונתו הראשונה בקבוצה כבש שמונה שערי ליגה. בעונת כבש ארבעה שערי ליגה, ובסופה ירד עם הקבוצה לליגה הלאומית, לאחר שסיימה במקום האחרון בטבלה, ושוחרר מהמועדון.

==קישורים חיצוניים==

קטגוריה:כדורגלנים ניגרים
קטגוריה:חלוצי כדורגל ניגרים
קטגוריה:אבוג'ה: כדורגלנים
קטגוריה:כדורגלני מכבי חיפה
קטגוריה:כדורגלני הפועל נוף הגליל
קטגוריה:כדורגלני עירוני קריית שמונה
קטגוריה:כדורגלני הפועל חיפה
קטגוריה:כדורגלני ואסלוי
קטגוריה:כדורגלני בני סכנין
קטגוריה:כדורגלני מועדון ספורט אשדוד
קטגוריה:כדורגלני מילסאמי אורחיי
קטגוריה:ספורטאים ניגרים בישראל
קטגוריה:ספורטאים ניגרים ברומניה
קטגוריה:ספורטאים זרים בפינלנד
קטגוריה:ספורטאים ניגרים במולדובה
קטגוריה:כדורגלנים זרים בישראל
קטגוריה:ניגרים שנולדו ב-1987
שריל מילנס

שֶריל מילנֶס (שם מלא: Sherrill Eustace Milnes; נולד ב-10 בינואר 1935) הוא בריטון אופראי אמריקאי. מילנס ידוע ביותר כמבצע של תפקידי ורדי. בין השנים 1965 ו-1997 שר מילנס במטרופוליטן אופרה.

למילנס קול בריטון דרמטי גבוה המשלב לגאטו עם סגנון קצבי חד. בנוסף למילנס יש נוכחות בימתית מרשימה. את הופעת הבכורה שלו במטרופוליטן עשה ב-1965, וזמן קצר לאחר מכן עשה את הופעות הבכורה שלו ברחבי העולם. מאז היה לאחד מהבריטונים הבולטים, בפרט בתפקידי ורדי. מילנס גם הקליט הקלטות רבות, הרבה מהן עם לוצ'אנו פבארוטי ופלאסידו דומינגו.

==שנים מוקדמות==
מילנס נולד בעיירה קטנה בשם דאונרס גרוב באילינוי, להורים שעסקו בייצור חלב. כילד התגלה בו כישרון מוזיקלי יוצא דופן. מעבר לשירה, ניגן מילנס בפסנתר, כינור, ויולה, קונטרבס, קלרינט וטובה. למרות שלא תמיד התעניין בשירת אופרה, הרבה מילנס לשיר לפרות שבחווה.

בבית ספר תיכון חשב מילנס להיות רופא מרדים, אך מאוחר יותר חזר למוזיקה. הוא למד במגמת מוזיקה באוניברסיטת דרייק ובאוניברסיטת נורת'ווסטרן במטרה לעסוק בהוראת מוזיקה. לאחר שסיים את לימודיו, שהה כמתלמד בבית האופרה של סנטה פה, אז החליט על קריירה כזמר אופרה. מילנס למד הרבה אצל הזמרת רוזה פונסל.

==קריירה==

מילנס התחיל את הקריירה שלו ב"חברת האופרה של בוסטון" בשנת 1960, ובהופעת הבכורה שלו שר את תפקיד מאזטו באופרה דון ג'ובאני מאת מוצרט. ב-1961 הופיע ב"חברת האופרה של בולטימור בתפקיד ג'רארד באופרה אנדראה שנייה מאת אומברטו ג'ורדאנו. הוא המשיך להופיע בתפקידים משניים בחברות קטנות, עד לפריצת הדרך בשנת 1964, אז הופיע באופרה של ניו יורק בתפקיד ולנטין באופרה פאוסט של גונו, תפקיד אותו שר גם בהופעתו הראשונה במטרופוליטן אופרה שנה לאחר מכן.

בשנת 1964 הופיע גם לראשונה באירופה, בתפקיד פיגארו באופרה הספר מסביליה (רוסיני) בתיאטרון נובו במילאנו, אמנם לתודעה הבינלאומית פרץ רק ב-1968 כששר את תפקיד מילר באופרה לואיזה מילר של ורדי.

בתחילת שנות השמונים סבל מילנס מבעיות בקולו, אך התגבר עליהם בסופו של דבר. ב-1984 הופיע בבכורה עולמית של אופרה בלתי גמורה מאת רחמנינוב - מונה וואנה. רחמנינוב הלחין רק את המערכה הראשונה של האופרה לקול ולפסנתר. את האופרה תזמר איגור בוקטוף.

בשנת 1996 כיבדה ממשלת צרפת את מילנס בהעניקה לו את תואר אביר מסדר האמנות והספרות. ב-1998 פרסם מילנס אוטוביוגרפיה בשם American Aria.

==חינוך==
בשנת 2001 הקים מילנס עם אשתו השלישית את "V.O.I.C.E. - Vocal and Operatic Intensive Creative Experience", תוכנית ייחודית המאפשרת לכישרונות צעירים להתייעץ, ללמוד ולהתפתח, באמצעות סדנאות - כיתות אמן, הרצאות, מצגות, הופעות, ייעוץ אישי ועוד. כאשר מילנס יחד עם אמנים אחרים הנוטלים חלק בפרויקט, מעניקים מהידע והניסיון שלהם לצעירים כדי להציג בפניהם תמונה ריאלית של הקשיים והדרך עליהם לעבור בקריירה.

מילנס הוא פרופסור אמריטוס לזמרה באוניברסיטת נורת'ווסטרן.

==קישורים חיצוניים==

* [https://web.archive.org/web/20040423152058/http://www.geocities.com/semilnes/home.html אתר לא רשמי] של מילנס, הכולל ביוגרפיה, דיסקוגרפיה, תמונות ועוד <small>(באנגלית)</small>
* [http://www.voicexperiencefoundation.com/ אתר] של תוכנית V.O.I.C.E
* [http://www.youtube.com/watch?v=mFlzdwlrC3I סרט] "מחווה לורדי", עם שריל מילנס <small>(ביו טיוב)</small>

קטגוריה:זמרי בריטון
קטגוריה:זמרי אופרה
קטגוריה:זמרים במוזיקה הקלאסית
קטגוריה:זמרים אמריקאים
קטגוריה:מסדר האמנויות והספרות
קטגוריה:אמריקאים שנולדו ב-1935
פליפה מלו

פליפה מלו דה קראבליו (בפורטוגזית: Felipe Melo de Carvalho; נולד ב-26 ביוני 1983 בעיר וולטה רדונדה בברזיל) הוא כדורגלן ברזילאי המשחק בעמדת הקשר בפלומיננסה.

== קריירה ==
=== מועדונים ===
מלו החל את הקריירה המקצועית שלו בשנת 2001 במדי הקבוצה הברזילאית פלמנגו, בה שיחק במשך שנתיים אך מיעט להופיע. לאחר מכן שיחק מלו במשך שנה בקרוזיירו, ולאחריה עבר לגרמיו – בשתיהן הרבה להופיע. בעונת , לאחר 4 שנים בברזיל, עבר מלו לאירופה, לקבוצה הספרדית מיורקה. מלו מיעט להופיע במדי הקבוצה, שיחק במשחקים ספורים בלבד, ולא הבקיע שערים. לאחר עונה עבר ממיורקה לראסינג סנטנדר, גם היא בליגה הספרדית. בסנטנדר הצליח מעט יותר ובמשך שנתיים שיחק בלמעלה מ-40 משחקים ואף הבקיע 6 שערים. לאחר עונתו השנייה רכשה את חוזהו אלמריה, אז עולה חדשה לליגת העל הספרדית. בעונתו הבודדת במדי הקבוצה הופיע מלו 39 פעמים והבקיע 7 שערים.

לאחר עונה אחת נרכש חוזהו של מלו מאלמריה על ידי הקבוצה האיטלקית פיורנטינה תמורת 8 מיליון אירו. מלו הופיע ב-29 משחקים במדי פיורנטינה והבקיע שני שערים. עם סיום עונת חוזהו נרכש שוב, הפעם על ידי אחת הקבוצות הבכירות בליגה האיטלקית – יובנטוס, תמורת 20 מיליון אירו.

לקראת עונת 2011/2012 הושאל מלו לגלאטסראיי. ב-24 בנובמבר 2012, בדקה ה-90 של משחק ליגה נגד אלזיגספור, ביצע שוער גלאטסראיי פרננדו מוסלרה עבירה ברחבה והורחק. לגלאטסראיי לא נותרו חילופים ומלו עבר לשחק בעמדת השוער. הוא עצר את בעיטת הפנדל וקבוצתו זכתה בניצחון 1:0.

ב-31 באוגוסט 2015 חתם באינטר מילאנו האיטלקית עבור 3.5 מיליון אירו. ב-8 בינואר 2017 חזר לברזיל לאחר 12 שנה וחתם באלופה פלמיירס, והיה שותף לזכייתה באליפות ברזיל בשנת 2018.

=== נבחרת ברזיל ===
מלו החל להופיע במדי נבחרת ברזיל בשנת 2009. הופעתו הראשונה הייתה במסגרת משחק ידידות בין נבחרתו לנבחרת איטליה בכדורגל. במהלך השנה המשיך מלו להופיע במדי הנבחרת במסגרת משחקי מוקדמות מונדיאל 2010, בהם הבקיע את שערו הראשון במדי הנבחרת, וכן במסגרת גביע הקונפדרציות 2009, בו זכה יחד עם חברי נבחרתו, ואף היה לראשון בנבחרתו להבקיע שער בטורניר.

במונדיאל 2010, במשחק רבע הגמר של נבחרת ברזיל מול נבחרת הולנד, בישל מלו לרוביניו את שער היתרון 1:0 לברזיל בדקה ה-10, אבל בדקה ה-53 הבקיע שער עצמי, ובדקה ה-73 אף הורחק על ידי השופט נישימורה לאחר עבירה שביצע על אריאן רובן. בסופו של דבר המשחק הסתיים בניצחון 2:1 של הולנד והביא להדחתה של ברזיל מהמונדיאל. יש שראו במלו את אחד האחראים להפסד ולהדחה.

==קישורים חיצוניים==

==הערות שוליים==

קטגוריה:כדורגלנים ברזילאים
קטגוריה:קשרי כדורגל ברזילאים
קטגוריה:כדורגלני פלמנגו
קטגוריה:כדורגלני קרוזיירו
קטגוריה:כדורגלני גרמיו
קטגוריה:כדורגלני מיורקה
קטגוריה:כדורגלני ראסינג סנטנדר
קטגוריה:כדורגלני אלמריה
קטגוריה:כדורגלני פיורנטינה
קטגוריה:כדורגלני יובנטוס
קטגוריה:כדורגלני גלאטסראיי
קטגוריה:כדורגלני אינטר מילאנו
קטגוריה:כדורגלני פלמיירס
קטגוריה:כדורגלני נבחרת ברזיל
קטגוריה:כדורגלני גביע הקונפדרציות 2009
קטגוריה:כדורגלני מונדיאל 2010
קטגוריה:ברזילאים שנולדו ב-1983